Olympic Hopes 2017 (ORT) beszámoló

Az Olympic Hopes 2017 versenyének Prága adott otthont idén a március 10-12 – i hétvégén. A verseny péntek délután kezdődött és vasárnap kora délután ért véget. A résztvevő 12 csapat, összesen 7 országból érkezett, cseh (4) , orosz (2), német (2), lengyel (1), magyar (1), holland (1), szlovén (1) összetételben. Több csapat korábban is járt már ezen a versenyen, de voltak újonnan érkezett országokból is. A korosztály összetétele is vegyes volt, a legfiatalabbak 9-10 éves, míg a legidősebbek a 14-15 éves korosztályból kerültek ki. A magyar csapat korösszetétele inkább az idősebb korosztályba tartozott, átlagéletkoruk 14 év volt.

A csapat összetétele:

Nagy Laura lead (12 év)

Nagy Viktor second, skip (15 év)

Tatár Lőrinc third (15 év)

Joó Linda fourth, vice skip (14 év)

 nevelő edző: Bodor Gábor

A lebonyolítás svájci rendszerben, induláskor 3x4 csapatos csoportokkal, első meccs csoporton belül, sorsolással indult, 6 end –es meccseket játszva. Első, pénteki ellenfelünk az Obersdorf2 (német) legfiatalabb összetételű csapata volt, a nagyobb korkülönbséget az eredmény is tükrözte, jelentős győzelemmel zártuk ezt a meccset.

Szombaton került sor a következő három mérkőzésre, mely közül az első a csoporton belül a két győztes összecsapása volt, így Jicin (cseh) csapata volt a következő ellenfél. Az ellenfél már komolyabb ellenállást jelentett, de a mérkőzés második felében már egyértelműen a mieink képviseltek nagyobb erőt, így győzni tudtunk.

A két csoportmérkőzés után kinyílt a rendszer, ahol két meccs után az első helyen állt a magyar csapat. Ellenfelünk az Obersdorf1 (német) csapata volt, mely mérkőzés már elég komoly és szoros összecsapást hozott. A mieink végül győzni tudtak ezen a meccsen is.

A következő kört továbbra is az első helyen vártuk, ahol az Adamant1 (orosz) csapattal kerültünk össze. Ez a debütáló csapat komoly meglepetést okozott, 14-15 éves korú lányokból állt, meglepően jó technikai tudással. Sajnos a 6 end kevésnek bizonyult ellenük, így szoros meccsen, de vereséget szenvedtünk el ettől a csapattól. Pontokban még így is jól álltunk, de sajnos az end arányunk rosszabbul alakult, mint az ugyanannyi ponttal álló Obersdorf1 (német) csapatának, így csapatunk a harmadik helyre került az összesítésben.

A helyosztó mérkőzések már zárt rendszerben történtek, így csapatunk a bronzéremért játszhatott a POL néven futó lengyel csapat ellen vasárnap. A mérkőzés egyértelmű győzelemmel zárult, így a mieink hozhatták el a bronzérmet.

A verseny kellemes légkörben zajlott, szombat este közös party-t is rendeztek a gyerekeknek, ami szintén jó hangulatú esemény volt.

A csapategység megvolt, a gyerekek nagyon jól érezték magukat. A vereség hatott rájuk negatívan, el is keseredtek utána, de másnap teljes erővel és győzni akarással álltak a bronzmeccs elé. A csapat nagy elvárásokkal és esélyesként vágott neki a tornának, sajnos a negyedik mérkőzés meglepetésként érte őket, ismeretlen ellenfélként nem számítottak arra, hogy ez a lány csapat komolyabb erőt képvisel. Az elsődleges cél egyértelműen az aranyérem volt, amire abszolút esélyünk is lett volna, de végül a bronzéremnek is örülni tudtunk.

Végeredmény:

1. Obersdorf 1 (német
2. Adamant 1 (orosz)
3. Magyar csapat

Beszámolót összeállította: Nagy Gyöngyi

Budapest, 2017-03-18